V čom je ich vyššie riziko oproti tabaku bez príchute? Každý, kto fajčí, by mal zvážiť zdravotné, ale aj finančné riziká tejto závislosti a skoncovať s ňou. Podľa odborníka je hlavný problém v tom, že toto rozhodnutie odkladáme!
Už v roku 2014 schválila Európska únia smernicu o tabakových výrobkoch, ktorá zakázala predaj obľúbených mentolových cigariet. Doteraz však trvá prechodné obdobie, počas ktorého sa v praxi táto zmena nemusela dodržiavať. Dňa 20. mája 2020 nadobudne účinnosť úplný zákaz mentolových cigariet a cigariet s mentolovými kapsulami. Zákaz sa dotkne celen Európskej únie. Netýka sa bezdymových tabakových výrobkov a elektronických cigariet. Podľa odborníka na závislosti môžu príchute ľudí lákať viac ako bežný tabak. Zároveň sú pri takýchto cigarietách vyššia toxicita a zdravotné riziká. "Na rozdiel od klasických cigariet sa viacej zdôrazňuje dopad na pľúca," upozorňuje Ľubomír Okruhlica, riaditeľ Centra pre liečbu drogových závislostí.
Stojí nás to miliardu ročne
- na Slovensku fajčí viac ako 36 % populácie
- fajčenie je najdôležitejší rizikový faktor viacerých chorôb
- náklady na zdravotnú starostlivosť fajčiarov dosahujú miliardu eur ročne
- ročne na následky závislosti zomrie okolo 8 000 Slovákov
História mentolových cigariet
- Po prvý raz sa objavili v roku 1925 v americkom Ohiu
- S nápadom prišiel mladík Lloyd Hughes, prezývaný Spud, ten to zistil, keď schovával cigarety v plechovej škatuľke s mentolom
- Takéto cigarety začal ponúkať zákazníkom reštaurácie, ktorá patrila jeho otcovi, a kde sám pracoval ako pokladník
- Keď zistil, že jeho nápad má úspech, nechal si proces prípravy mentolových cigariet patentovať
- Vynález si všimla tabaková firma, ktorá od neho v máji 1926 kúpila patent aj značku za na tú dobu veľmi slušných 90 000 dolárov
- V roku 1932 boli cigarety Spud piatou najpopulárnejšou značkou v USA
Rozhodnutie prestať odkladáme
Ľubomír Okruhlica, riaditeľ Centra pre liečbu drogových závislostí
Prečo nevieme prestať fajčiť?
Najväčší problém je v tom, že ľudia to odkladajú. Každý vie, že mu to škodí, aj chce prestať, ale ešte nie teraz, keďže necíti vážne následky.
Keď sa rozhodnem, skončím?
Väčšina tých, ktorí sa skutočne rozhodli, s fajčením prestane. Ťažšie sa prestáva sociálne-ekonomicky slabším ľuďom a to z rôznych dôvodov. Vzdelanejší ľudia majú zase silnejšiu motiváciu. Tá hrá v rozhodovaní zásadnú rolu.
Po akej dobe prejde chuť na cigaretu?
Kritické je obdobie prvých týždňov, zhruba do troch mesiacov. Spomienka na príjemné pocity po zapálení si postupne vybledne. V prvom roku sa však občas objavuje chuť a potreba zapáliť si. Dôležité je zvládnuť tieto momenty. Frekvencia a intezita sa postupne znižujú.
Sú aj lieky na odvykanie?
Veľmi dobre pomôže substancia vareniklín, lieky známe pod viacerými firemnými názvami. Liek zasýti receptory, na ktoré nikotín u fajčiara pôsobí. Tým sa spustí príjemný pocit uvoľnenia a eufórie. Ak si človek po užití vareniklínu zapáli, môžu sa dostaviť pocity otravy nikotínom, teda malátnosť, točenie sa hlavy. Kúra je rôzne dlhá, pri tomto lieku netreba tak výrazne zapojiť vôľu ako pri iných spôsoboch odvykania.
Ako s tým môžete skoncovať
Poradenstvo
- fajčiara vyšetria, určia stupeň závislosti od nikotínu
- poradenstvo je najmä o psychosociálnej podpore
Nikotínové náhrady
- dokážu nasýtiť dopyt organizmu po nikotíne
- používajú sa buď samostatne, alebo v kombinácii s liekmi
Lieky
- pôsobia na ústredia v mozgu zodpovedné za závislosť alebo na nikotínové receptory v nervovom systéme
- najsilnejší je liek s obsahom vareniklínu (Champix) sa vydáva na lekársky predpis, ale poisťovne ho neuhrádzajú
- podávajú sa v prvých troch mesiacoch liečby
Čo sa deje po poslednej cigarete
8 hodín
- hladina oxidu uhoľnatého v krvi klesá
- hladina kyslíka sa vracia do normálu
- môžu sa objaviť prvé pochybnosti a abstinenčné príznaky
48 hodín
- nervové zakončenia začínajú opäť rásť, chuť a čuch sa zlepšujú
- pľúca sa zbavujú hlienu
- objavujú sa najhoršie abstinenčné príznaky
1 – 9 mesiacov
- kašeľ, únava, dýchavičnosť ustupujú, dutiny sa uvoľňujú
- v pľúcach opäť rastie riasinkový epitel, ktorý znižuje riziko infekcie, pľúca sa čistia
12 mesiacov
- pravdepodobnosť srdcového infarktu klesá na polovicu